**Almud:Tasnalmudt**

**Tamsirt: Tarrayt n usenfar**

1. **Talalit-is**

 Tarrayt s usenfar d tarrayt tamaynut deg uselmed, teffeɣ-d deg yiseggasen 1900/1920, tban-d deg tazwara deg tmura tiberraniyin. Gar yimezwura i yerran lwelha i tarrayt-a ad d-naf **Jean Dewey** maca **W.H.Kilpatrik** i d amezwaru i d-ymeslayen ɣef usenfar deg umagrad-is amezwaru i d-yeffɣen deg yiseggasen 1918 iwumi qqaren “***the project method”.***

 Tarrayt-a d tin i d-yewwin yid-s tiktiwin timaynutin deg unnar n uselmed imi ilmend n Kilpatrick yessefk ad nefk azal ugar i ukala n ulmad ugar n ugbur. Tasensegmit-a tebna ɣef **unelmad, d netta i ibennun timussniwin-is s timad-is.** Iswi-is agejdan d tuqqna n unelmad ɣer tmetti-is.

 **2. Aselmed s usenfar**

 Tarrayt n uselmed s usenfar d asalel n uselmed i ibedden ɣef unekmar s

tzemmar, iswi-ines yerza asnerni n **tmussniwin n yinelmaden.** Tarrayt-a d yiwet gar tarrayin turmidin i d-yekkan seg le “**constructivisme”** akked le “**socioconstructivisme”.**

 Tasensegmit n usenfar terza **anelmad,** tetterra-t d i**megli** akken i d-yenna J. DEWEY: **lmed s tigin** « *Learning by doing* ».

 Asenfar d tagruma n yirmad. Irmad-a rzan tanfalit s timawit, tanfalit s tira akked yiferdisen n tutlayt i d-yettilin ilmend n tegzemt tasensegmit, yezdi-ten yiwen n yiswi.

 « *Asenfar d armud ara d-yesbadu, ara d-yesseḍru ugraw n yinelmaden,yal*

*aferdis seg ugraw ad yefren agraw wukud ara d-yesseḍru asenfar. Rnu ɣef waya*

*iferdisen n ugraw merra ad mɛawanen deg useḍru-ines acku iferdisen-a merra bɣan ad nadin ɣef usentel n usenfar-a,ɣer taggara ad ssawḍen ad d-sseḍrun amahil ara d-ssisnen i yigrawen -nniḍen* »

 Imahilen imaynuten bḍan d isenfaren. Ineggura-a bḍan s timad-nsen d tugzimin, yal tugzimt tebḍa d agraw n yirmad, iḍrisen, iferdisen n tutlayt (tajerrumt, taseftit, tirawalt)…

 **2.1. Tagzimt tasnalmudant**

 Isem-is daɣen *tagzimt n ulmad* neɣ *tagzimt tasensegmit* d amecwar n uselmed ara d-yerren ɣef yiwen neɣ ugar n yiswan, yal tagzimt tesɛa tawsit n uḍris akked yirmad-nniḍen, yal armud ila **iswi d usdid** ara yeǧǧen anelmad ad yaweḍ ɣer **yiswi amatu** n tagzimt i yellan d **afares s tira**. iwakken ad yaweḍ ɣer iswi-a ilaq ad ilint tzemmar d yilemmuden ara d-yebnu unelmad deg yal tamsirt n uselmed.

 Nezmer ad d-nesbadutagzimt tasnalmudant d **amseḍfar n yirmad** deg tneɣrit ara yessiwḍen ɣer **waḍḍaf d ufares n yiwet n tewsit** neɣ **yiwet n tsekka n uḍris.**

 **2.2. Anelmad**

 Anelmad d yiwen gar **yimeskaren igejdanen** deg ukala n uselmed/almad, acku **ibennu-d timusniwin-ines iman-is**, d acu kan yessefk fell-as ad yerr iman-is deg **tegnatin n wuguren,** wa ad yaweḍ ɣer **tifrat-nsent** s yinadiyen ara yexdem. S waya i yezmer ad yaweḍ ɣer yiswi n taggara. Asewjed n usenfar yettarra anelmad deg **tegnit n teywalt, ad yettmeslay tutlayt akken**  tella deg **tilawt**.

 **2.3. Aselmad**

 Deg tarrayt-a tamaynut n uselmed, aselmad yessutur seg yinelmaden-is ad seḍrun asenfar.Aneggaru-a d tagnit n ulmad ideg d anelmad s timad-is ara d-yebnun timussniwin i icudden γer usentel n usenfar**.**

 Aselmad ila tawuri n **uwelleh,** yettili-d ilmend n yimahilen n yinelmaden, yessegzay-d asɣiwes n usenfar.

Tarrayt n uselmed s usenfar teqqen ɣer kra n yirmad ixeddmen deg tneɣrit, gar-asen : tigzi s timawit/ tigzi n uḍris, tanfalit s timawit/ tanfalit s tira,

**3. Imecwaren n tarrayt n uselmed s usenfar**

* 1. **Aheyyi n usenfar**

 Send ad yebdu leqdic n usenfar, yettili-d ussisen akked usenfali n tektiwin

iwakken inelmaden ad ḥulfun d asenfar-nsen mačči n d win n uselmad. Syin ɣer-s ad as-heyyin i usenfar, ad d-yili wawal ɣef ufran n usentel, annar, asebded n wakud i tigawt-a, tasensegmit akked d tewtilin i as-iwulmen, s uheyyi n wallalen s wacu ara seddun amahil- nsen.

 Akken ɣer taggara, ad d-yili usbadu n usenfar iɣef ara nadin yinelmaden akked yiswi iɣer ara awḍen seg useḍru n usenfar.

* 1. **Asɣiwes n usenfar**

 Deg umecwar-a, yal agraw ad yeffeɣ ɣer wannar iwakken ad d-yegmer inefkan ara sqedcen deg usenfar. D acu kan send annect-a, yessefk ɣef yinelmaden ad suddsen, ad xedmen aɣawas i umahil-nsen. Deg-s, ad d-seknen ayen ara ḍefren iwakken ad ssiwḍen ɣer yiswan i d-sbedden yakan deg tazwara.

* 1. **Aseḍru n usenfar**

 Deg umecwar-a, yewwi-d ɣef yinelmaden ad seḍrun ayen i d-gemren, d wa i d amecwar ɣezzifen deg lebni n usenfar acku inelmaden ttmagaren-d uguren, imi akken yebɣu yili uheyyi n usenfar yezmer ad d-yeglu s wuguren iɣef ur nebni ara. D acu kan yessefk fell-asen ad nadin s timad-nsen ɣef tifrat.

 Yal tikkelt mi ara d-mlilen, yal agraw ad d-yesken igemmaḍ iɣer yessaweḍ deg umahil-ines i yigrawen-nniḍen, d ayen i yettaǧǧan tettili-d timgleyt gar yinelmaden.

Askazal n uselmad yettili-d seg tazwara armi d taggara n usenfar, iswi-ines d awwaḍ ɣer yiswan i ilan assaɣ d usentel n usenfar, yettili-d daɣen uskazal iwakken ad iwelleh asenfar deg yal aḥric n useḍru-s, d annect-a i yettɛawanen anelmad iwakken ad yesseɣti tuccḍiwin-ines i d-yettilin deg yal amecwar n usenfar,

1. **Tixutert n uselmed s usenfar**

 Tarrayt n usenfar tesɛa tixutert meqqren deg ulmad, ad d-nebder kra seg yibu**γ**ar –is:

* Almad n tmussniwin timaynutin;
* Lebni akmam n tmussniwin
* D tarrayt i yebnan γef unelmad
* D tarrayt i ixedmen assaγgar u**γ**erbaz d unelmad.
* S tarrayt-a, anelmad yezmer ad yaḍef ayen akk i d as-yezzin , yezmer ad yefru akk uguren i d-yettmagar.
* D tarrayt i yebnan γef leqdic n ugraw*.*